Un bărbat de 50 de ani a fost atacat cu maceta de un tânăr care voia să-i fure mașina, în Brașov. "I-a sărit telefonul"
O tentativă de furt a luat o turnură dramatică la Brașov. Un bărbat a fost atacat și rănit cu o macetă de un tânăr care a vrut să-i fure mașina.
Incidentul s-a petrecut chiar în fața blocului, unde victima parcase vehiculul. Pentru că omul a opus rezistență, agresorul a fugit. A lăsat însă în urmă telefonul mobil și arma, iar acum este căutat de polițiști.
Incidentul a avut loc în timpul zilei, imediat după ce bărbatul de 50 de ani a parcat mașina în fața blocului. Când a coborât, a fost atacat de un necunoscut, înarmat cu o armă albă.
Martoră: "I-ar fi cerut cheile de la mașină în momentul în care a refuzat să-i dea cheile l-a atacat cu maceta sau sabie. Nu știu ce a avut, am înțeles că e lângă mașină".
A urmat o confruntare și individul l-a rănit la mână pe proprietarul autoturismului. Când a văzut că victima îi ține piept, suspectul a fugit. Câțiva copii care se jucau în apropiere l-au văzut și au reținut cum era îmbrăcat.
Martor: "A spus că l-a văzut într-o geacă galbenă și era în fugă".
Bărbatul atacat a ajuns la spital. Între timp, polițiștii au început investigațiile și au găsit probe importante.
Vecin: "I-a rămas sabia pe acolo pe jos, i-a sărit telefonul. Îl prinde, dacă i-a găsit telefonul".
Cercetarea la fața locului a durat aproape 4 ore.
Reporter: Încă este de negăsit suspectul?
Anchetator: "Eu nu spun că este de negăsit, deocamdată se fac cercetări."
Bărbatul atacat urmează să fie supus unei intervenții chirurgicale, dar este în afara oricărui pericol, spun medicii.